钦定古今图书集成/明伦汇编/氏族典/第616卷 > 《郑樵通志》 > 秃发傉檀
## 钦定古今图书集成/明伦汇编/氏族典/第616卷 > 《郑樵通志》 > 秃发傉檀

按《晋书秃发乌孤载记》：乌孤弟傉檀，少机警，有才略。
其父奇之，谓诸子曰：“傉檀明识干艺，非汝等辈也。”是
以诸兄不以授子，欲传之于傉檀。及利鹿孤即位，军
国大事皆委之。以元兴元年僭号凉王，迁于乐都，改
元曰弘昌。傉檀以姚兴之盛，又密图姑臧，乃去其年
号，遣参军关尚聘于兴。傉檀伐沮渠蒙逊于氐池，芟
其禾苗而还，献兴马三千匹、羊三万头。兴乃署傉檀
为使持节、都督河右诸军事、车骑大将军、领护匈奴
中郎将、凉州刺史，常侍、公如故，镇姑臧。傉檀虽受制
于姚兴，然车服礼章，一如王者。伪游浇河，袭徙西平、
湟河诸羌三万馀户于武兴、番禾、武威、昌松四郡，征
集戎夏之兵五万馀人，大阅于方亭，遂伐沮渠蒙逊，
为蒙逊所败。蒙逊攻西郡，陷之。其后傉檀又与赫连勃勃战于阳武，为勃勃所败，傉檀几为追骑所得，屠
各成七儿叛，斩之。军谘祭酒梁裒、辅国司马边宪等
七人谋反，傉檀悉诛之。姚兴遣其将姚弼、敛成等来
伐，傉檀遣将分击，大败之。于是僭即凉王位，赦其境
内，改年为嘉平，置百官。立夫人折掘氏为王后，世子
武台为太子。遣其左将军枯木、驸马都尉胡康伐沮
渠蒙逊，掠临松人千馀户而还。蒙逊大怒，率骑五千，
破车盖鲜卑而还。俱延又伐蒙逊，大败而归。傉檀将
亲率众伐蒙逊，大败奔还。蒙逊进围姑臧，傉檀遣使
请和，及子他为质，迁于乐都。蒙逊因克姑臧之威来
伐。围乐都，以子安周为质，蒙逊引归。吐谷浑树洛干
率众来伐，傉檀遣其太子武台距之，为洛干所败。傉
檀又伐蒙逊，败绩而还。蒙逊进围乐都，以子染干为
质，蒙逊乃归。蒙逊又来伐，傉檀以太尉俱延为质，蒙
逊乃引还。傉檀议欲西征乙弗，谓其太子武台曰：“谨
守乐都，无使失坠。”乃率骑七千袭乙弗，大破之。炽磐
乘虚来袭，一旬而溃，傉檀遂归炽磐，惟阴利鹿随之。
炽磐以傉檀为骠骑大将军，封左南公。岁馀，为炽磐
所鸩死，时年五十一，在位十三年，伪谥景王。武台后
亦为炽磐所杀。傉檀少子保周、腊于破羌，俱延子覆
龙，鹿孤孙副周，乌孤孙承钵，皆奔沮渠蒙逊。久之归
魏。魏以保周为张掖王，覆龙酒泉公、破羌西平公、副
周永平公承钵昌松公。